รัฐบาลไทย-ข่าวทำเนียบรัฐบาล-กรมชลประทานชี้แจง กรณีข้อกังวลต่อสถานการณ์น้ำในเขื่อนทั่วประเทศ
วันพฤหัสบดีที่ 2 สิงหาคม 2561
กรมชลประทานชี้แจง กรณีข้อกังวลต่อสถานการณ์น้ําในเขื่อนทั่วประเทศ
อธิบดีกรมชลประทานชี้แจง กรณีข้อกังวลต่อสถานการณ์น้ําในเขื่อนทั่วประเทศ ยืนยันอ่างเก็บน้ําขนาดใหญ่และขนาดกลางทั่วประเทศ ยังสามารถรับน้ําได้อีกกว่า 23,900 ล้าน ลบ.ม. เปิดสายด่วน 1460 ให้ประชาชนโทรถามสถานการณ์น้ําได้ตลอด 24 ชม.
วันที่ 1 สิงหาคม 2561 นายทองเปลว กองจันทร์ อธิบดีกรมชลประทาน กรมชลประทาน กระทรวงเกษตรและสหกรณ์ ชี้แจงประเด็นข่าวข้อกังวลต่อสถานการณ์น้ําในเขื่อนทั่วประเทศ ตามที่นายอนุรักษ์ ศรีอริยวัฒน์ หัวหน้าภาควิชาวิศวกรรมแหล่งน้ํา คณะวิศวกรรมศาสตร์ จุฬาฯ กล่าวแสดงความห่วงใยสถานการณ์น้ําในเขื่อนทั่วประเทศที่มีปริมาณน้ําเพิ่มขึ้นอย่างต่อเนื่อง ประกอบกับสภาพภูมิอากาศของไทยยังอยู่ในสภาวะฝนตกทั่วประเทศ นั้น กรมชลประทาน ขอชี้แจงข้อเท็จจริง ดังนี้
อ่างเก็บน้ําขนาดใหญ่ทั้งประเทศ จํานวน 35 แห่ง (เป็นของกรมชลประทาน 25 แห่ง และของการไฟฟ้าฝ่ายผลิตแห่งประเทศไทย 10 แห่ง) มีปริมาตรน้ํารวมกันประมาณ 48,908 ล้านลูกบาศก์เมตร หรือร้อยละ 69 ของความจุอ่างฯรวมกัน ส่วนอ่างเก็บน้ําขนาดกลางอีก 412 แห่ง มีปริมาตรน้ํารวมกันประมาณ 3,183 ลูกบาศก์เมตร รวมปริมาตรน้ําทั้งหมดทั้งอ่างฯขนาดใหญ่และขนาดกลางรวมกันประมาณ 52,019 ล้านลูกบาศก์เมตร หรือร้อยละ 68 ของความจุอ่างฯรวมกัน ยังสามารถรับน้ําได้อีกกว่า 23,900 ล้านลูกบาศก์เมตร
สําหรับการบริหารจัดการน้ําในอ่างเก็บน้ําขนาดใหญ่และขนาดกลางของกรมชลประทาน ได้ดําเนินการควบคุมการเก็บกัก การระบายภายใต้ โค้งปฏิบัติการของอ่างเก็บน้ํา หรือ เกณฑ์เก็บกักน้ําของอ่างเก็บน้ํา (Rule Curve) ซึ่งในการควบคุมปริมาตรน้ําจะใช้เส้นบนของโค้งปฏิบัติการของอ่างเก็บน้ําเป็นตัวควบคุม ปัจจุบันอ่างเก็บน้ําบางแห่งมีปริมาตรน้ําเกินกว่าเส้นควบคุม กรมชลประทานจะเร่งระบายน้ําให้กลับมาอยู่ในเกณฑ์ควบคุม โดยการระบายน้ําผ่านระบบชลประทาน ผ่านอาคารระบายน้ํา ลงสู่ลําน้ําเดิม (River outlet) และใช้วิธีการกาลักน้ําเพื่อช่วยเพิ่มปริมาณการระบายน้ํา สําหรับผลกระทบที่อาจจะเกิดจากการระบายน้ําดังกล่าว กรมชลประทานจะพิจารณาแจ้งข้อมูลไปทางหน่วยงานของกรมป้องกันและบรรเทาสาธารณภัย เพื่อแจ้งเตือนประชาชนให้ทราบสถานการณ์และเตรียมการขนย้ายสิ่งของตลอดจนมาตรการให้การช่วยเหลือเยียวยาในลําดับต่อไป
ในด้านความมั่นคงปลอดภัยของเขื่อน (Dam Safety) ของกรมชลประทานมีแผนการตรวจสอบติดตามเพื่อให้เขื่อนและอาคารประกอบมีความมั่นคงปลอดภัยอย่างต่อเนื่อง ตั้งแต่ดําเนินการก่อสร้าง ภายหลังจากก่อสร้างเสร็จ กรมฯ มีแผนการเฝ้าติดตามอย่างต่อเนื่องเป็นประจํา โดยการตรวจสภาพเขื่อนด้วยสายตา (ขนาดใหญ่ ขนาดกลางและขนาดเล็ก) หาสิ่งผิดปกติ เช่น การกัดเซาะ การรั่วซึม การทรุดตัว เป็นต้น นอกจากนี้ยังติดตั้งเครื่องมือวัดพฤติกรรมเขื่อนสําหรับตรวจสอบติดตามพฤติกรรมเขื่อน (ขนาดใหญ่และขนาดกลาง) เช่น การไหลซึมผ่านตัวเขื่อน ฐานรากเขื่อน เป็นต้น ทั้งนี้จากการดําเนินการตรวจสภาพเขื่อนด้วยสายตาและการตรวจสอบติดตามพฤติกรรมจากเครื่องมือวัดพฤติกรรมเขื่อน นํามาประเมินความมั่นคงตัวเขื่อน โดยจะดําเนินการอย่างต่อเนื่อง ทุก ๆ 30 วัน และในกรณีวิกฤติจะทําการตรวจสอบทันที ทุก 24 ชั่วโมง ตามมาตรฐานความปลอดภัยเขื่อน เพื่อให้เขื่อนมีความมั่นคงปลอดภัย พร้อมใช้งานอย่างเต็มศักยภาพ
สําหรับอ่างเก็บน้ําขนาดเล็กที่อยู่ในความดูแลขององค์กรปกครองส่วนท้องถิ่น กรมชลประทาน ได้มอบหมายให้เจ้าหน้าที่เข้าไปให้คําปรึกษา แนะนํา การบํารุงดูแลรักษา การตรวจสอบความปลอดภัยเขื่อน รวมทั้งแนวทางการบริหารจัดการน้ําให้เหมาะสม
สําหรับการประชาสัมพันธ์และเผยแพร่ข่าวสารสู่สาธารณะเพื่อสร้างการรับรู้และความเข้าใจเกี่ยวกับสถานการณ์น้ํา ผลกระทบที่จะเกิดขึ้นว่าอยู่ในพื้นที่บริเวณใด ตลอดจนระยะเวลาที่อาจจะได้รับผลกระทบจะใช้เวลานานเท่าไร กรมชลประทาน มีหน่วยงานประชาสัมพันธ์ทําหน้าที่ประชาสัมพันธ์ข้อมูลข่าวสารของกรมชลประทาน และมีศูนย์ปฏิบัติการน้ําอัจฉริยะ (SWOC) มีหน้าที่ติดตามข้อมูล ตรวจสอบและวิเคราะห์สถานการณ์น้ํา มีการเผยแพร่ข้อมูลผ่านระบบเว็บไซต์ของกรมชลประทาน http://wmsc.rid.go.th/ หรือช่องทางสื่อออนไลน์ อาทิ Facebook Fan page ศูนย์ปฏิบัติการน้ําอัจฉริยะ ที่มีการถ่ายทอดสดผ่าน Facebook live รายงานสถานการณ์น้ํา เวลาประมาณ 07.00 น. , การเผยแพร่ข่าวสารสถานการณ์น้ําผ่านทาง Facebook Fan page เรารักชลประทาน รวมไปถึงการเผยแพร่ข่าวสารสถานการณ์น้ําผ่านสื่อมวลชนต่าง ๆ ทั้งสื่อออนไลน์ทุกแขนง และกรุ๊ปไลน์ต่าง ๆ เพื่อสร้างการรับรู้และเข้าถึงสถานการณ์อย่างต่อเนื่อง นอกจากนี้ ยังได้เปิดใช้สายด่วน 1460 เพื่อให้ประชาชนสามารถโทร.เข้ามาสอบถามสถานการณ์น้ําได้ที่ ศูนย์ปฏิบัติการน้ําอัจฉริยะ หรือ SWOC ได้ตลอด 24 ชม. อีกด้วย
--------------------------